# Tanga yageuzwa dampo bidhaa feki

## Muktasari:

Mkuu wa Mkoa wa Tanga, Martine Shigella alitoa wito huo juzi wakati akifungua mkutano wa majadiliano kuhusu uboreshaji na utekelezaji wa matakwa ya viwango ulioandaliwa na Shirika la Viwango Tanzania (TBS) kwa ushirikiano na Shirika la Umoja wa Mataifa la Mazingira na Maendeleo (UNEP).

Tanga. Mashirika yanayojihusisha na ubora wa viwango vya bidhaa nchini yameombwa kufungua ofisi mkoani hapa ili yasaidie kukabiliana na changamoto za uingizwaji wa bidhaa feki kwa njia za magendo.

Mkuu wa Mkoa wa Tanga, Martine Shigella alitoa wito huo juzi wakati akifungua mkutano wa majadiliano kuhusu uboreshaji na utekelezaji wa matakwa ya viwango ulioandaliwa na Shirika la Viwango Tanzania (TBS) kwa ushirikiano na Shirika la Umoja wa Mataifa la Mazingira na Maendeleo (UNEP).

Alisema Mkoa wa Tanga unakabiliwa na changamoto za bidhaa feki zilizopo sokoni kutokana na kuingizwa kwa njia za magendo kutoka nchi za nje.

“Eneo la Tanga linalopakana na Bahari ya Hindi lina urefu wa zaidi ya kilomita 150 na bandari bubu 49; hivyo wafanyabiashara wasiowaaminifu wanatumia njia zao kupitisha sukari, mchele, mafuta, saruji na bidhaa nyingine,” alisema Shigella.